Eskom span noodreserwes in ná Kendal-brand | Maroela Media
Eskom span noodreserwes in ná Kendal-brand
Die Kendal-kragstasie (Foto: Eskom)
Eskom is besig om sy nooddieselreserwes te gebruik om die moontlikheid van beurtkrag te voorkom ná 'n brand by die land se derde grootste kragstasie die afgelope naweek.
Eenheid 1 by die Kendal-kragstasie in Mpumalanga het Saterdag aan die brand geraak ná 'n beweerde kortsluiting. Die kabels van eenhede 2 en 3 wat na die hoofverkoelingstelsel van die stasie gaan, is ook tydens die brand beskadig.
"Altesaam 1 800 MW het weens die brand verlore gegaan," het Chris Yelland, energie-ontleder en besturende direkteur van EE Business Intelligence (Pty) Ltd, aan Maroela Media gesê.
Die kabels van eenhede 2 en 3 sal na verwagting in hierdie week vervang word, wat dié stasie met 'n tekort van net 600 MW sal los. Die stasie genereer normaalweg byna 4 000 MW.
"Die tekort verhoog die waarskynlikheid van beurtkrag, maar dit beteken nie noodwendig dat dit ingestel sal word nie."
Volgens Yelland het Eskom gesê hy kan beurtkrag vermy deur sy oopsiklusgasturbines te gebruik wat meer diesel verbrand. Hulle word egter teen bykomende koste bedryf.
"Die reserwes word gebruik omdat die stelsel onder druk is; indien nog eenhede op die nasionale kragnetwerk buite werking gestel word, sal beurtkrag hoogs waarskynlik ingestel word," het hy gesê.
Eskom is intussen besig om planne te beraam om die gebrande transformator so gou moontlik te vervang.
"Die transformator is heeltemal verwoes en 'n nuwe een kan tot twee jaar neem om vervaardig te word. Dit kan ook moontlik miljoene rand kos om te vervang."
Eskom wil glo eerder die eenheid met 'n ou transformator vervang van 'n kragstasie wat nie meer in gebruik is nie. Dít is egter nie 'n langtermynoplossing nie en Yelland meen die transformator sal eindelik vervang moet word.
Dit is nog nie duidelik wat die brand veroorsaak het nie, maar volgens Yelland kon dit enige iets van 'n interne kortsluiting tot vuil olie wat nie vervang is nie, wees.
"Dit is onmoontlik om nou al daaroor te bespiegel."
Eskom het sedertdien 'n ondersoek van stapel gestuur om die presiese oorsaak van die brand te bepaal.
Geheuestokkie met 'sensitiewe inligting' voor DA-kantoor gesteel
Ek was onder die indruk ons was al op nood reserves……….
Ons huisgesin gee nie meer om nie en werk nou al om dit. My man braai te graag vleis terwyl ons Uno speel by kampliggies. Gelukkig kan ons deesdae weer 'n koue bier drink
As dit vuil olie in die transformator soos vermoed word kon die olie lank terug al gefiltreer en gesuiwer gewees het van die carbon sludge ontslae geraak geword het.Dit was in my ESKOM jare deur onsself of privaat firmas sommer sonder enige onderbrekings gedoen maar dit was bygese ongeveer 30 jaar terug.
Oorsaak definitief te doen met onderhoud.
Hou net moed, binnekort is die nuwe korrelbedatoomkragsentrale tussen Humansdorp en Thyspunt deur liewe Eskom gebou en is ons vir ewig ontslae van alle kragprobleme. Hulle is juis besig om die menings in die omgewing te toets. Maar dit sal klopdisselboom gaan met al die bouery, plakkershole en vragmotors wat die paaie opry. Dit sal net of so tien jaar duur. En die besoedelde seewater daarna van daar tot by die Kaap? Hou net die monde toe… as jul swem, van daar tot in die Kaap…